รองนายกรัฐมนตรี ชี้แจงการจัดการงบประมาณแบบสมดุลไม่ได้ดีเสมอไป เพราะเมื่อปลดล็อคได้ ก็จะต้องหาแหล่งเงินทุน จากแหล่งต่าง ๆ เพื่อการลงทุนเช่นกัน
นายสมคิด จาตุศรีพิทักษ์ รองนายกรัฐมนตรี ตอบข้อท้วงติงของ นายยุทธพงษ์ จรัสเสถียร ส.ส.พรรคเพื่อไทย กรณีนายกรัฐมนตรี ไม่ฟังการอภิปรายในรัฐสภา ว่า นายกรัฐมนตรีมีนัดหมายกับ ประธานคณะมนตรีองค์การการบินพลเรือนระหว่างประเทศ (ICAO) ซึ่งเป็นเรื่องสำคัญ หลังจากรัฐบาลใช้เวลาหลายปีในการปลดธงแดง ทั้งยังเป็นการนัดหมายล่วงหน้า ยืนยัน นายกรัฐมนตรี เห็นความสำคัญในสภา       ส่วนกรณี ที่มีความเป็นห่วง เรื่องการทำงบประมาณ รายจ่ายประจำปีงบประมาณ เป็นงบขาดดุล การลงทุน และการกู้ยืม ของรัฐบาล นั้น นายสมคิด ชี้แจงว่า การทำงบสมดุลไม่ได้ดีเสมอไป โดยรัฐบาลได้จัดทำมีงบสมดุล ในปี 2548 เพราะถูกขู่จาก ไอเอ็มเอฟ ให้ทำงบสมดุล แต่เมื่อสามารถปลดล็อคได้ ต้องมีการลงทุน โดยหาแหล่งเงินทุน จากแหล่งต่าง ๆ ทั้งนี้ รัฐบาลชุดที่ผ่านมา ออกพระราชบัญญัติวินัยการเงินการคลัง พระราชบัญญัติ การจัดซื้อจัดจ้าง เพื่อให้สามารถตรวจสอบรัฐบาลได้ นอกจากนี้ ยังชี้แจงถึงความจำเป็นในการลงทุน เพื่อพัฒนาประเทศ เช่น การลงทุนในโครงการ อีอีซี เป็นโครงการสำคัญ เป็นจุดขายของประเทศในอนาคต        ส่วนกรณีเรื่องโครงการพัฒนาท่าเรือแหลมฉบังเป็นโครงการที่สำคัญ มีบริษัท 2 กลุ่มที่เข้าประมูล โดยคณะกรรมการคัดเลือก พบว่า มีกลุ่มหนึ่งไม่ผ่านคุณสมบัติ และกลุ่มที่สองไปร้องศาลปกครอง ก่อนที่ศาลปกครองจะให้ไปร้องที่ศาลอุทธรณ์ อย่างไรก็ตาม รัฐบาลยินดีให้ตรวจสอบได้ในเรื่องนี้